SET ปิดเช้าพุ่งกว่า 8 จุด เทคนิครีบาวด์ แรงซื้อกลุ่มพลังงาน-สื่อสารหนุน
SET ปิดเช้าบวก 8.43 จุด หรือ 0.54% มาที่ 1,560.44 จุด มูลค่าซื้อขายที่ 23,244.09 ล้านบาท บ่ายคาดดัชนีหุ้นไทยยืนแดนบวก แนวต้าน 1,565 จุด แนวรับ 1,550 จุด
23 เม.ย. 2558

ผู้สื่อข่าวรายงานว่า ตลาดหุ้นไทยดัชนี SET ปิดตลาดช่วงเช้า (23 เม.ย.) บวก 8.43 จุด หรือ 0.54% มาที่ 1,560.44 จุด สูงสุดที่ 1,562.32 จุด ต่ำสุดที่ 1,547.72 จุด มูลค่าซื้อขายที่ 23,244.09 ล้านบาท
นายศราวุธ เตโชชวลิต ผู้อำนวยการฝ่ายวิเคราะห์หลักทรัพย์ บล.อาร์เอชบี โอเอสเค(ประเทศไทย) เปิดเผยถึงตลาดหุ้นไทยเช้านี้ดัชนีรีบาวด์ในทิศทางเดียวกับตลาดหุ้นอื่นในภูมิภาคที่ส่วนใหญ่เคลื่อนไหวอยู่ในแดนบวก โดยมีปัจจัยหนุนเรื่องการปรับลดอัตราการกันสำรองของธนาคารพาณิชย์ (RRR) ในจีนเพื่อกระตุ้นเศรษฐกิจ
ขณะเดียวกันตลาดหุ้นไทยได้รับแรงหนุนจากแรงซื้อหุ้นกลุ่มพลังงานและสื่อสาร จากที่เมื่อวานได้ปรับตัวลงแรงจากแรงขายของนักลงทุนสถาบัน เนื่องจากกลุ่มธนาคารพาณิชย์ประกาศผลการดำเนินงานในไตรมาส 1/58 ไม่ค่อยดีตามคาด
แนวโน้มการลงทุนบ่ายนี้ คาดว่าดัชนีหุ้นไทยน่าจะยืนอยู่ในแดนบวกได้ต่อ แม้ว่าจะยังไม่มีปัจจัยหนุนใหม่ ๆ เข้ามาในช่วงนี้ พร้อมให้แนวต้าน 1,565 จุด แนวรับ 1,550 จุด